Ψήφισμα του Ευρωπαϊκού Κοινοβουλίου

της 5ης Μαΐου 2010

που περιέχει τις παρατηρήσεις οι οποίες αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2008, τμήμα VIII — Ευρωπαίος Διαμεσολαβητής

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη το γενικό προϋπολογισμό της Ευρωπαϊκής Ένωσης για το οικονομικό έτος 2008 [1],

έχοντας υπόψη τους οριστικούς ετήσιους λογαριασμούς των Ευρωπαϊκών Κοινοτήτων για το οικονομικό έτος 2008 — τόμος I (C7-0179/2009) [2],

έχοντας υπόψη την ετήσια έκθεση του Ευρωπαίου Διαμεσολαβητή προς την αρμόδια για την απαλλαγή αρχή, σχετικά με τους εσωτερικούς ελέγχους που πραγματοποιήθηκαν το 2008,

έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2008, συνοδευόμενη από τις απαντήσεις των ελεγχόμενων θεσμικών οργάνων [3],

έχοντας υπόψη τη δήλωση αξιοπιστίας η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, που παρέχεται από το Ελεγκτικό Συνέδριο σύμφωνα με το άρθρο 248 της συνθήκης ΕΚ [4],

έχοντας υπόψη το άρθρο 272 παράγραφος 10 και τα άρθρα 274, 275 και 276 της συνθήκης ΕΚ, καθώς και το άρθρο 314 παράγραφος 10 και τα άρθρα 317, 318 και 319 της συνθήκης για τη λειτουργία της Ευρωπαϊκής Ένωσης,

έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων [5], και ιδίως τα άρθρα 50, 86, 145, 146 και 147,

έχοντας υπόψη το άρθρο 77 και το παράρτημα VI του εσωτερικού κανονισμού του,

έχοντας υπόψη την έκθεση της επιτροπής ελέγχου του προϋπολογισμού (A7-0070/2010),

1. επισημαίνει ότι, το 2008, ο Ευρωπαίος Διαμεσολαβητής (ο Διαμεσολαβητής) είχε στη διάθεσή του πιστώσεις ανάληψης υποχρεώσεων συνολικού ύψους 9 εκατ. ευρώ, (το 2007 είχε 8,2 εκατ. ευρώ), με ποσοστό χρησιμοποίησης 91,51 %, το οποίο είναι κατώτερο του μέσου όρου των άλλων οργάνων (95,67 %)·

2. σημειώνει ότι το Ελεγκτικό Συνέδριο ανέφερε στην ετήσια έκθεσή του ότι από τον έλεγχο δεν προέκυψε καμία σημαντική παρατήρηση όσον αφορά το Διαμεσολαβητή·

3. επισημαίνει την τάση συνεχούς μεγέθυνσης στο διάστημα από το 2003 έως το 2008, κατά τη διάρκεια του οποίου οι πιστώσεις ανάληψης υποχρεώσεων διπλασιάσθηκαν από 4,4 εκατ. ευρώ σε 9 εκατ. ευρώ και οι θέσεις αυξήθηκαν από 31 σε 57 (το 2009 προστέθηκαν άλλες 6 θέσεις), ενώ οι καταγγελίες αυξήθηκαν από 2436 σε 3346 και οι νέες έρευνες από 253 σε 293· σημειώνει ότι, μολονότι ο αριθμός των θέσεων δεν είχε αυξηθεί τα προηγούμενα τρία οικονομικά έτη, προβλεπόταν να αυξηθεί σε 63 το 2009· σημειώνει επίσης ότι σήμερα, μετά την εσωτερική αναδιάρθρωση του 2008, 24 από τις 57 θέσεις αφορούν την ανάλυση των καταγγελιών και την πραγματοποίηση ερευνών (νομικό τμήμα), ενώ 31 θέσεις έχουν ως αντικείμενο την καταγραφή, διανομή και παρακολούθηση των καταγγελιών, καθώς και κάθε άλλη εργασία που δεν σχετίζεται άμεσα με την κύρια δραστηριότητα του Διαμεσολαβητή (τμήμα διοίκησης και οικονομικών)·

4. υπενθυμίζει ότι η συμφωνία-πλαίσιο συνεργασίας, αορίστου διαρκείας μεταξύ του Διαμεσολαβητή και του Κοινοβουλίου, που τέθηκε σε ισχύ την 1η Απριλίου 2006, ορίζει ότι το Κοινοβούλιο παρέχει ορισμένες διοικητικές υπηρεσίες, συμπεριλαμβανομένων χώρων γραφείων, πληροφορικού εξοπλισμού, επικοινωνιών, νομικών συμβουλών, ιατρικών υπηρεσιών, επιμόρφωσης, μετάφρασης και διερμηνείας·

5. σημειώνει τα πεδία προτεραιότητας που επισήμανε η υπηρεσία εσωτερικών ελέγχων, και ιδίως τον έλεγχο της διαδικασίας σύναψης δημοσίων συμβάσεων, όπου περιλαμβάνεται η παρακολούθηση των ενεργειών που δεν έχουν ολοκληρωθεί, η διαδικασία του ελέγχου των επιχορηγήσεων και η ολοκλήρωση των ελέγχων και υποβολή των σχετικών εκθέσεων για το 2007· εκφράζει την ικανοποίησή του για τα πορίσματα, ιδίως δε για την παρατήρηση ότι η διαδικασία σύναψης συμβάσεων έχει βελτιωθεί σημαντικά και ότι δύο ανοικτές δράσεις από τον έλεγχο του 2005 έχουν παρουσιάσει βελτίωση, καθώς και για την παρατήρηση ότι η διαδικασία παροχής επιχορηγήσεων είναι συμβατή με το κανονιστικό πλαίσιο και με τις αρχές της διαφάνειας και της χρηστής δημοσιονομικής διαχείρισης·

6. σημειώνει, ωστόσο, ότι ο εσωτερικός έλεγχος αποκάλυψε επίσης πεδία που επιδέχονται περαιτέρω βελτίωση, και συγκεκριμένα: οι φάκελοι των διαδικασιών προμηθειών πρέπει να περιλαμβάνουν πληρέστερες πληροφορίες, οι αλλαγές στις ημερομηνίες παράδοσης θα πρέπει να επιτρέπονται μόνο σε εξαιρετικές περιπτώσεις, πρέπει να βελτιωθεί ο σχεδιασμός του χρονοδιαγράμματος για τις διαδικασίες διαγωνισμών, και, τέλος, οι ασαφείς ρήτρες σε συμβάσεις θα πρέπει να διορθώνονται πριν από την υπογραφή τους· αναμένει ότι ο Διαμεσολαβητής θα δώσει συνέχεια στα ζητήματα αυτά και θα κάνει σχετικά λόγο στο πλαίσιο της έκθεσης δραστηριοτήτων του προς το Κοινοβούλιο·

7. εκφράζει την ικανοποίησή του για την απόφαση του Διαμεσολαβητή να δημοσιεύει την ετήσια δήλωση συμφερόντων του και για το γεγονός ότι η δήλωση αυτή έχει αναρτηθεί στην ιστοθέση του Διαμεσολαβητή·

8. απευθύνει εκ νέου έκκληση προς το Διαμεσολαβητή να συμπεριλάβει στην προσεχή έκθεση δραστηριοτήτων του ένα κεφάλαιο με το λεπτομερή απολογισμό της συνέχειας που δόθηκε στη διάρκεια του έτους σε προηγούμενες αποφάσεις του Κοινοβουλίου περί απαλλαγής.

[1] ΕΕ L 71 της 14.3.2008.

[2] ΕΕ C 273 της 13.11.2009, σ. 1.

[3] ΕΕ C 269 της 10.11.2009, σ. 1.

[4] ΕΕ C 273 της 13.11.2009, σ. 122.

[5] ΕΕ L 248 της 16.9.2002, σ. 1.

--------------------------------------------------